Asia C-37/08

RCI Europe

vastaan

Commissioners for Her Majesty’s Revenue and Customs

(VAT and Duties Tribunal, Londonin esittämä ennakkoratkaisupyyntö)

”Kuudes arvonlisäverodirektiivi — Verotuksellinen liittymäkohta — Kiinteään omaisuuteen liittyvät palvelut — Palvelut, joilla pyritään auttamaan lomakiinteistöjä koskevien aikaosuuksien haltijoita vaihtamaan käyttöoikeuksiaan”

Julkisasiamies V. Trstenjakin ratkaisuehdotus 2.4.2009 I ‐ 7535

Yhteisöjen tuomioistuimen tuomio (ensimmäinen jaosto) 3.9.2009 I ‐ 7568

Tuomion tiivistelmä

Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Palvelujen suoritukset – Verotuksellisen liittymäkohdan määrittäminen – Kiinteään omaisuuteen liittyvät palvelut

(Neuvoston direktiivin 77/388 9 artiklan 2 kohdan a alakohta)

Jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388 9 artiklan 2 kohdan a alakohtaa on tulkittava siten, että sellaisen yhteenliittymän suorittamien palvelujen suorituspaikka, jonka liiketoiminta käsittää sen jäsenillä olevien aikaosuusasuntoihin kohdistuvien käyttöoikeuksien vaihdon järjestämisen jäsenten välillä sen näiltä vastikkeena perimiä liittymismaksuja, vuosittaisia jäsenmaksuja ja vaihtomaksuja vastaan, on sen kiinteistön sijaintipaikka, johon kohdistuvan aikaosuuden haltija kyseinen jäsen on.

Vaihdon järjestävän yhteenliittymän ja sen jäsenten välistä suhdetta on nimittäin vaikea selvittää ottamatta huomioon tämän suhteen tarkoitusta. Lisäksi oikeudet käyttää aikaosuusasuntoja ovat kiinteään omaisuuteen kohdistuvia oikeuksia ja niiden luovuttaminen vaihdossa vastaavanlaisten oikeuksien saamista vastaan on kiinteään omaisuuteen liittyvä liiketoimi. Omistaja, joka haluaa vaihtaa käyttöoikeutensa toisen aikaosuuden haltijan vastaavaan oikeuteen, ei ota suoraan yhteyttä tähän toiseen aikaosuuden haltijaan vaan vaihdon järjestämisestä huolehtivaan yhteenliittymään. Tämän ohjelman ja pelkän matkatoimiston kautta tapahtuvan vuokraamisen välisenä erona on se, että mainitussa ohjelmassa kyseinen henkilö ei maksa lomasuorituksesta vaan tämän yhteenliittymän suorittamasta palvelusta, jolla se avustaa henkilöä tämän vaihtaessa tiettyä kiinteistöä koskevaa käyttöoikeutta. Tästä seuraa, että se kiinteistö, johon yhteenliittymän suorittama palvelu liittyy, on se kiinteistö, johon vaihtoa haluavan henkilön oikeus kohdistuu. Lisäksi kuudennen direktiivin 9 artiklaan sisältyvien palveluiden suorituspaikkaa koskevien säännösten logiikka edellyttää, että verotus suoritetaan mahdollisuuksien mukaan siellä, missä tavarat ja palvelut käytetään. Nimittäin aikaosuusasuntoihin kohdistuvien käyttöoikeuksien vaihdon järjestämisen yhteydessä palvelujen suorituksia ei ole kulutettu vaihto-organisaation sijoittautumispaikassa vaan kiinteän omaisuuden, jota palveluna suoritettu edellä mainittujen käyttöoikeuksien vaihto koskee, sijaintipaikassa. Liittymismaksujen, vuosittaisten jäsenmaksujen ja vaihtomaksujen näkökulmasta tämä kiinteistö on juuri se kiinteistö, johon kyseisellä jäsenellä on aikaosuuksia, jotka hän asettaa käytettäväksi vaihto-ohjelmassa.

(ks. 37–39, 41 ja 43 kohta sekä tuomiolauselma)